b'\n_START_ARTICLE_\nVladimir Vazov\n_START_SECTION_\nObitelj\n_START_PARAGRAPH_\nVladimir Vazov je ro\xc4\x91en 14. svibnja 1868. u Sopotu. Osmo je dijete Min\xc4\x8de Vazova i Sabe Vazov ro\xc4\x91. Hadjinikolove. Vladimirova bra\xc4\x87a su, izme\xc4\x91u ostalih, bili pisac Ivan Vazov, general Georgi Vazov, te politi\xc4\x8dar Boris Vazov. Brak je sklopio sa Marom Goranovom sa kojom je imao tri sina od kojih je najmla\xc4\x91i Vladimir tako\xc4\x91er odabrao vojni poziv.\n_START_SECTION_\nVojna karijera\n_START_PARAGRAPH_\nObitelj Vladmira Vozova \xc5\xbeivjela je u Sopotu. Tijekom Rusko-turskog rata kada je Vladimir imao devet godina osmanske snage osvojile su Sopot, spalile ku\xc4\x87u Vazovih, te ubile Vladmirovog oca. Obitelj se sklonila u Plovdiv, ali se poslije vratila u Sopot gdje je ponovno izgradila dom. Kasnije se Vladimir sa majkom Sabom preselio u Staru Zagoru gdje je zavr\xc5\xa1io tre\xc4\x87i razred, a nakon toga u Plovdiv brata Ivana gdje je zavr\xc5\xa1io srednju \xc5\xa1kolu. U jesen 1885. kada je progla\xc5\xa1ena mobilizacija zbog rata sa Srbijom tada 17-godi\xc5\xa1nji Vazov se kao dragovoljac javlja u bugarsku vojsku. Obzirom da su tada ve\xc4\x87 njegova \xc4\x8detiri starija brata slu\xc5\xbeila u vojsci molba mu nije bila prihva\xc4\x87ena. _NEWLINE_Nakon zavr\xc5\xa1etka srednje \xc5\xa1kole Vazov poha\xc4\x91a Vojnu \xc5\xa1kolu u Sofiji. Istu zavr\xc5\xa1ava u travnju 1887. kao \xc4\x8detvrti u klasi \xc5\xa1to mu omogu\xc4\x87ava da bira jedinicu u kojoj \xc4\x87e slu\xc5\xbeiti. Odabire 2. topni\xc4\x8dku pukovniju u \xc5\xa0umenu gdje slu\xc5\xbei u 1. bitnici. Potom od 1888. slu\xc5\xbei u 5. topni\xc4\x8dkoj pukovniji, da bi u svibnju 1890. bio promaknut u \xc4\x8din poru\xc4\x8dnika. Od 1891. obna\xc5\xa1a du\xc5\xbenost pobo\xc4\x8dnika u 2. topni\xc4\x8dkoj pukovniji, nakon \xc4\x8dega zapovijeda novoustrojenom brdskom polubitnicom u navedenoj topni\xc4\x8dkoj pukovniji. Od lipnja 1893. \xc4\x8dlan je komisije zadu\xc5\xbeene za primjenu novih topni\xc4\x8dkih materijala iz tvornice Krupp iz Essena, da bi u travnju 1894. bio unaprije\xc4\x91en u \xc4\x8din satnika. Te iste 1894. godine premje\xc5\xa1ten je na slu\xc5\xbebu u 4. topni\xc4\x8dku pukovniju u Sofiju gdje najprije od sije\xc4\x8dnja 1895. zapovijeda 3., a od sije\xc4\x8dnja 1900., 1. bitnicom. Istodobno od 1895. obna\xc5\xa1a i du\xc5\xbenost \xc4\x8dlana Vojnog suda u Sofiji. U tom razdoblju dodatno se \xc5\xa1koluje te 1902. poha\xc4\x91a \xc4\x8casni\xc4\x8dki te\xc4\x8daj u Sofiji i Artiljerijsku \xc5\xa1kolu u Carskom Selu u Rusiji tijekom 1903. godine. _NEWLINE_U sije\xc4\x8dnju 1903. promaknut je u \xc4\x8din bojnika, dok je tijekom 1904. \xc4\x8dlan komisije za izbor brzometnog topa za bugarsko topni\xc5\xa1tvo. Godine 1905. poha\xc4\x91a Topni\xc4\x8dki te\xc4\x8daj za ga\xc4\x91anje u Poitiersu. Te jeseni imenovan je zapovjednikom artiljerijskog odjela u 8. topni\xc4\x8dkoj pukovniji, nakon \xc4\x8dega od 1906. obna\xc5\xa1a du\xc5\xbenost pomo\xc4\x87nika na\xc4\x8delnika Artiljerijske \xc5\xa1kole. Navedenu du\xc5\xbenost obna\xc5\xa1a godinu dana, do 1907., kada je imenovan na\xc4\x8delnikom odjela u Artiljerijskoj inspekciji. U me\xc4\x91uvremenu je, u prosincu 1906., unaprije\xc4\x91en u \xc4\x8din potpukovnika. Od 1908. zapovjednik je odjela u 4. topni\xc4\x8dkoj pukovniji, da bi od idu\xc4\x87e, 1909. godine, zapovijedao 2. odjelom u 8. topni\xc4\x8dkoj pukovniji. Godine 1910. zapovijeda artiljerijskim odjelom u 5. topni\xc4\x8dkoj pukovniji, da bi od 1911. obna\xc5\xa1ao du\xc5\xbenost pomo\xc4\x87nika zapovjednika 4. topni\xc4\x8dke pukovnije. _NEWLINE_U Prvom Balkanskom ratu zapovijeda 4. topni\xc4\x8dkom pukovnijom brzometne artiljerije koja se nalazila u sastavu 1. sofijske divizije. U sastavu 1. sofijske divizije sudjeluje u prodoru do linije Edirne-Lozengrad, nakon \xc4\x8dega sudjeluje u Bitci kod Kirk Kilissea i Prvoj bitci kod \xc4\x8catald\xc5\xbee. I tijekom Drugog Balkanskog rata zapovijeda 4. topni\xc4\x8dkom pukovnijom brzometne artiljerije. Zapovijedaju\xc4\x87i istom sudjeluje u borbama kod Caribroda, Pirota i Gradomana._NEWLINE_Po zavr\xc5\xa1etku Balkanskih ratova Vazov je imenovan na\xc4\x8delnikom odjela u Artiljerijskom inspektoratu. U kolovozu 1915. imenovan je zapovjednikom 5. topni\xc4\x8dke brigade.\n_START_SECTION_\nPrvi svjetski rat\n_START_PARAGRAPH_\nVazov je 5. topni\xc4\x8dkom brigadom zapovijedao i nakon ulaska Bugarske u rat na strani Centralnih sila. Brigada se nalazila u sastavu 2. armije kojom je zapovijedao Georgi Todorov. Vazovljeva brigada sudjelovala je u te\xc5\xa1kim borbama oko Gnjilana, te u Kosovskoj bitci. Nakon toga bugarske jedinice su se okrenule prema jugu kako bi se suprotstavila francuskim snagama koje su napredovale dolinom Vardara. Me\xc4\x91utim, 28 studenog 1915. Vazov je te\xc5\xa1ko ranjen u desno rame, te je povu\xc4\x8den sa boji\xc5\xa1ta na oporavak._NEWLINE_Na boji\xc5\xa1te se vratio u velja\xc4\x8di 1916. sa jo\xc5\xa1 uvijek nezalije\xc4\x8denim ranama. Idu\xc4\x87eg mjeseca imenovan je zapovjednikom 1. brigade 5. pje\xc5\xa1a\xc4\x8dke divizije. Tijekom ljeta te godine obolio je od malarije i gripe, ali usprkos bolesti nije \xc5\xbeelio napu\xc5\xa1tati boji\xc5\xa1te. Na jesen 1916. sudjeluje u zaustavljanju savezni\xc4\x8dke Monastirske ofenzive u Bitci na Crnoj rijeci. U navedenoj bitci se istaknuo, te je u o\xc5\xbeujku 1917. imenovan zapovjednikom 9. plevenske divizije. Po preuzimanju zapovjedni\xc5\xa1tva odmah je krenuo na ja\xc4\x8danje obrambenih polo\xc5\xbeaja svoje divizije. To se pokazalo dalekovidnim jer su u travnju 1917. britanske jedinice krenule najprije sa sna\xc5\xbenim bombardiranjem, a nakon toga i pje\xc5\xa1a\xc4\x8dkim napadima. Me\xc4\x91utim, u Drugoj bitci na Dorjanu su te\xc5\xa1ko pora\xc5\xbeene, nakon \xc4\x8dega je Vazov u svibnju promaknut u \xc4\x8din general bojnika._NEWLINE_U rujnu 1918. saveznici su pokrenuli Vardarsku ofenzivu. Prema savezni\xc4\x8dkom planu proboj je trebao uslijediti na dva mjesta - Dobrom polju i Dorjanu gdje je polo\xc5\xbeaje dr\xc5\xbeala Vazovljeva 9. plevenska divizija. Britanci, ovaj puta sa dvije gr\xc4\x8dke divizije su tako ponovno napali polo\xc5\xbeaje 9. plevenske divizije. Me\xc4\x91utim, iako su imali znatnu premo\xc4\x87 u ljudstvu i artiljeriji, u Tre\xc4\x87oj bitci na Dorjanu savezni\xc4\x8dke snage su ponovno pora\xc5\xbeene. Tek kada su saveznici uspjeli probiti liniju boji\xc5\xa1ta na Dobrom Polju, Vazov je bio prisiljen se povu\xc4\x87i nakon \xc4\x8dega je 29. rujna 1918. potpisano Solunsko primirje kojim je Bugarska izi\xc5\xa1la iz rata.'